November 2008

**November [[2008]]**, kroonika

2008. aasta november algas laupäeval ja lõppes 30 ööpäeva pärast pühapäeval.

## [[1. november]]
* Gruusia peaministriks sai Grigol Mgaloblišvili, kes sai heakskiidu riigi parlamendilt.
* Kongo Demokraatliku Vabariigi pealinnas Kinshasas kohtusid Prantsusmaa välisminister Bernard Kouchner ja Suurbritannia välisminister David Miliband president Joseph Kabilaga, et arutada võimalusi lõpetada verevalamine ja leevendada humanitaarkriisi.
* Moskvas visiidil viibiva Liibüa juhi Mu‘ammar al-Qadhdhāfī kohtumisel Venemaa presidendi Dmitri Medvedevi ja peaministri Vladimir Putiniga räägiti Venemaa meedia teatel energeetikaalasest koostööst ja kahe riigi välispoliitika ühishuvidest.
* Ukrainas hakkas kehtima uus keeleseadus, millele tuginedes lõpetati tõlketa Venemaa telekanalite edastamine.
* Kuulutati välja Georg Büchneri auhind: selle sai Josef Winkler.
* Läti pealinnas Riias toimuval välispoliitika konverentsil osalev Eesti president Toomas Hendrik Ilves kohtus Gruusia presidendi Mihheil Saakašviliga. 
* Pärnus peetud Eestimaa Rahvaliidu kongressil valiti erakonna uueks esimeheks Rahvaliidu Riigikogu fraktsiooni esimees Karel Rüütli.
* Viljandi vanale kalmistule maeti ümber Rootsis surnud ühiskonnategelase ja kirjaniku Jaan Lattiku ja tema abikaasa Alice'i säilmed.
* Tallinnas tähistas Rahvusooper Estonia Eesti balleti 90. aastapäeva Tiit Härmi lavastatud balletiga "Romeo ja Julia".

## [[2. november]]
* Sambia presidendiks sai alates augustist presidendi kohusetäitjana tegutsenud Rupiah Banda, kes sai 30. oktoobril peetud presidendivalimistel napi võidu Michael Sata üle.
* Armeenia president Serž Sargsjan ja Aserbaidžaani president İlham Əliyev kirjutasid Moskvas Venemaa presidendi Dmitri Medvedevi vahendatud kohtumisel alla kokkuleppele, mille abil püütakse lahendada Mägi-Karabahhi puudutavad erimeelsused.
* Suurbritannia peaminister Gordon Brown osales Saudi Araabia pealinnas Ar-Riyāḑis läbirääkimistel, mis puudutasid naftat tootvate riikide toetust IMF-i abiprojektide finantseerimisele.
* Valgevene pealinnas Minskis mälestati stalinismi ohvreid opositsiooni korraldatud rahumeelse marsiga.
*Lewis Hamilton tuli Vormel 1 maailmameistriks.

## [[3. november]]
* Sloveenia president Danilo Türk nimetas peaministrikandidaadiks septembris peetud parlamendivalimised võitnud sotsiaaldemokraatliku partei esimehe Borut Pahori.
* Afganistani presidendi Ḩāmid Karzay teatel hukkus Kandahāri provintsis USA õhurünnakus umbes 40 tsiviilisikut. 
* Hiina Taiwani-suhete eest vastutav tippametnik Chen Yunlin alustas koos arvuka ärimeeste delegatsiooniga viiepäevast visiiti Taibeis. Visiidi käigus plaanitakse sõlmida mitmesugused majanduslikku ja transpordialast koostööd puudutavad lepped. 
* Transnistria piirivalve ei lubanud piiri ületada Moldova presidendil Vladimir Voroninil, kelle visiit oma sünnikülla Koržovosse oli Transnistria võimudega varem kokku lepitud.
* Eesti välisminister Urmas Paet osales Prantsusmaal Marseilles toimuval Euroopa Liidu välisministrite mitteametlikul kohtumisel, kus arutati koostöövõimalusi Ameerika Ühendriikidega.

## [[4. november]]
* Ameerika Ühendriikides toimunud presidendivalimistel valiti Ameerika Ühendriikide 44. presidendiks Demokraatliku Partei kandidaat Barack Obama. Uus president astub ametisse 20. jaanuaril 2009.
* Belau presidendivalimistel võitis Johnson Toribiong ametis olevat asepresidenti Elias Camsek Chini. Uus president astub ametisse 1. jaanuaril 2009.
* Puerto Rico kubernerivalimistel kaotas ametis olev kuberner Aníbal Acevedo Vilá vabariiklasele Luis Fortuñole, kes astub ametisse 2. jaanuaril 2009.
* Gruusia president Mihheil Saakašvili saatis erru Gruusia kaitsejõudude ülemjuhataja Zaza Gogava ja nimetas tema asemele ametisse Vladimer Tšatšibaia.
* Prantsusmaal Marseilles kohtunud Vahemere maade peaministrid otsustasid asutada Vahemere Maade Liidu peakontoriga Barcelonas, mis ühendab 43 Euroopa, Lähis-Ida ja Põhja-Aafrika riiki.
* Hiina ja Taiwani esindajad sõlmisid lepingud omavahelise posti-, laeva- ja lennuliikluse parandamiseks.
* Mehhiko siseminister Juan Camilo Mouriño ja veel vähemalt 12 inimest hukkusid México äärelinnas toimunud lennuõnnetuses. 
* Vietnami kesk- ja põhjaosas on viimaste nädalate paduvihmade põhjustatud üleujutustes hukkunud vähemalt 66 inimest.
* Edela-Hiinas Yunnani provintsis Chuxiongi linna lähedal on paduvihmadest tingitud maalihked ja mudalaviinid viimase kolme päeva jooksul enda alla matnud mitu küla. Hukkunud on kümneid ning evakueeritud kümneid tuhandeid inimesi.
* Venemaa pealinnas Moskvas toimunud vene rahvusliku ühtsuse päeva tähistanud paremäärmuslaste sanktsioneerimata meeleavalduse "Vene Marss" käigus võeti kinni üle 400 natsistlikke loosungeid hüüdnud osaleja.
* Tallinnas avati renoveeritud Lauluväljaku kultuurikeskus.

## [[5. november]]
* Venemaa president Dmitri Medvedev pidas oma iga-aastase kõne Föderatsiooninõukogu ees. Muu hulgas tegi ta ettepaneku pikendada presidendi ametiaega 6 aastani ja Riigiduuma ametiaega 5 aastani ning kinnitas, et Venemaa ei anna Kaukaasias järele.
* Venemaa president Dmitri Medvedev teatas, et vastuseks Ida-Euroopasse rajatavale USA raketikilbile paigutab Venemaa Kaliningradi oblastisse oma Iskander-tüüpi raketid ning lubas, et Venemaa hakkab tulevase USA raketikilbi elemente elektrooniliselt rivist välja viima.
* Hispaanias võttis baski separatistlik organisatsioon ETA vastutuse kümne viimastel kuudel Hispaanias toimunud terrorirünnaku eest, teatades, et püüab nende abil sundida Hispaania valitsust läbirääkimistele asuma. 
* Iisraeli armee rünnakutes Gaza sektoris on viimastel päevadel hukkunud seitse palestiinlast.
* Venezuela presidendi Hugo Cháveze teatel riigistatakse Venezuela kaguosa metsakaitsepiirkonnas paiknev riigi suurim kullakaevandus La Cristinas, mis kuulub Kanada mäetööstusfirmale Crystallex.
* Boeing lükkas oma uue lennuki 787 Dreamliner esimese lennu edasi 2009. aastasse, põhjendades seda kahekuulise tööliste streigi ja allhankijate lohakusega.
* Eesti peaminister Andrus Ansip osales Varssavis Visegrádi maade ja Balti riikide peaministrite kohtumisel, kus räägiti muu hulgas maailma majandusest ja Euroopa Liidu energiajulgeolekust.

## [[6. november]]
* Bhutani pealinnas Thimphus krooniti ametlikult kuningaks juba ligi kaks aastat valitsenud 28-aastane Jigme Khesar Namgyal Wangchuck, kellest sai maailma noorim monarh.
* Bosnia ja Hertsegoviina presidentuuri esimeheks sai Nebojša Radmanović.
* Põhja-Osseetia pealinnas Vladikavkazis toimunud pommiplahvatuses sai surma vähemalt 11 ja vigastada 28 inimest.
* Pakistani loodeosas Hõimualadel Bājauris toimus plahvatus, milles hukkus vähemalt 8 Ţālebāni vastu võitleva hõimu liiget.
* Ameerika Ühendriigid esitasid Iraagile sõjavägede staatuse pakti lõpliku variandi.
* Afganistanis visiidil viibiv Eesti kaitseminister Jaak Aaviksoo kohtus Helmandi provintsis teenivate Eesti kaitseväelastega.
* Tallinnas toimus peamiselt Euroopa Liidu ja Venemaa suhteid käsitlev XIII Avatud Ühiskonna Foorum, kus osalesid teiste hulgas Martti Ahtisaari ja George Soros.
* Pärnus avati pidulikult keskraamatukogu uus hoone.
* Ernst & Youngi esmakordselt Eestis korraldatud konkursil valiti aasta ettevõtjaks Jaan Puusaag osaühingust Krimelte.

## [[7. november]]
* Sloveenia parlament andis heakskiidu uuele peaministrile Borut Pahorile.
* Kongo Demokraatlikus Vabariigis on pärast vaherahu uuesti puhkenud lahingutegevus. Keenias peetud kriisiistungil nõudsid Aafrika riikide juhid verevalamise lõpetamist. 
* Haiti pealinna Port-au-Prince'i slummipiirkonnas varises kokku koolimaja. Hukkus vähemalt 90 ja vigastada sai vähemalt 150 inimest; enamik neist olid õpilased.
* Pakistani Hõimualadel Wazīristāni põhjaosas hukkus arvatavalt USA Al-Qā‘idah vastu suunatud õhurünnakus vähemalt 13 inimest. 
* Taiwani pealinnas Taibeis kaks päeva kestnud Hiina-vastases meeleavalduses sai viga vähemalt 64 politseinikku.
* Venemaa pealinnas Moskvas tähistati Oktoobrirevolutsiooni 91. aastapäeva 1941. aasta paraadi jäljendava paraadiga.
* Gruusia pealinnas Thbilisis avaldas umbes 10 000 opositsiooni aktivisti meelt president Mihheil Saakašvili vastu.
* Ungari saab investorite usalduse taastamiseks ja turu tasakaalustamiseks kolm suurt laenu: IMF-ilt 12,3 miljardit, Euroopa Liidult 6,5 miljardit ja Maailmapangalt 1 miljardi eurot.
* Eesti siseminister Jüri Pihl kinnitas alates 1. jaanuarist 2009 politsei uueks Lõuna prefektiks Tarmo Kohvi ja Ida prefektiks Aivar Otsalti, kes vahetavad omavahel oma senised ametikohad.
* Tallinnas esines loenguga Briti sotsioloog, üks leiboristide peaideolooge Anthony Giddens.
* Tartus toimus Tartu Ülikooli arengukonverents "Ülikool homse ühiskonna kujundajana".
* Tartus esitleti Eesti Rahva Muuseumi uue hoone eelprojekti.
* Tallinna saabusid Tšehhi firma 2HP tarnitud Vabadussõja võidusamba metallkonstruktsioonid.

## [[8. november]]
* Uus-Meremaa parlamendivalimistel sai opositsiooniline paremtsentristlik Rahvuspartei võidu 9 aastat valitsenud Tööpartei üle. Kaotust tunnistanud peaminister Helen Clark teatas oma tagasiastumisest partei esimehe kohalt.
* Venemaa tuumaallveelaevas Nerpa hukkus 20 inimest, sealhulgas 17 tsiviilisikut, kui õppuste käigus lülitati eksikombel sisse tulekustutussüsteem.
* Iraagi pealinna Bagdadi lähedal hukkus tulevahetuses üks kohalikke Al-Qā‘idah liidreid Abū Ghazwān al-Ḩayālī.
* Somaalia piraadid kaaperdasid Adeni lahes Taani kaubalaeva, mille 14-liikmelisse meeskonda kuulub ka viis Eesti elanikku. Somaali piraatide vangistuses on kokku 11 laeva rohkem kui 200 meremehega.
* Indoneesias hukati kolm Bali 2002. aasta terrorirünnakutega seotud süüdimõistetut.
* Kariibi mere regioonis möllav neljanda astme orkaan Paloma jõudis Kuuba rannikule. Evakueeritud on kümneid tuhandeid inimesi. Päev varem laastas Paloma Kaimanisaari.
* Saksamaal Alam-Saksimaal Gorlebeni linna lähedal protesteerisid tuhanded meeleavaldajad järjekordse Prantsusmaalt saabuva tuumajäätmete saadetise vastu.
* Läti valitsus omandas riigi suurima kohalikul kapitalil põhineva panga Parex banka aktsiate kontrollpaki.

## [[9. november]]
* San Marinos toimusid parlamendivalimised, mille võitis paremtsentristlik valimisliit.
* Egiptuses Sharm ash-Shaykhis kohtusid Lähis-Ida rahukõneluste raames Iisraeli välisminister Tzipi Livni, Palestiina omavalitsuse president Maḩmūd ‘Abbās, USA välisminister Condoleezza Rice, ÜRO peasekretär Ban Ki-moon, Venemaa välisminister Sergei Lavrov, Euroopa Liidu eesistujamaa Prantsusmaa välisminister Bernard Kouchner ja välispoliitika esindaja Javier Solana ning Lähis-Ida rahusaadik Tony Blair. Kohtumisel lepiti kokku, et rahukõneluste järgmine voor toimub kevadel 2009 Moskvas.
* Sudaan ja Tšaad taastasid diplomaatilised suhted.
* Lõuna-Aafrika Vabariigis Johannesburgis kohtusid Lõuna-Aafrika riikide liidrid, et otsida lahendusi Zimbabwe sisepoliitilisele ummikseisule ning kutsuda üles lõpetama verevalamine Kongo DV-s.
* Tallinnas Estonia kontserdisaalis toimunud isadepäeva kontserdil sai Eesti Naisliidu aasta isa tiitli kolme lapse isa, kuue lapse vanaisa ning Eesti Ema monumendi idee autor Hans Sissas.
* Harjumaal Kõue vallas Alansil admiral Johan Pitka memoriaalil avati Vabadusristi kavaleri kapten Paul Laamanni pronksist bareljeef.

## [[10. november]]
* Euroopa Komisjon teatas, et on valmis jätkama Venemaaga strateegilisi partnerluskõnelusi, mis külmutati septembris seoses Vene vägede sissetungiga Gruusiasse.
* Brüsselis toimunud kohtumisel leppisid Euroopa Liidu kaitse- ja välisministrid kokku, et järgmisel kuul saadetakse Somaalia rannikule sõjalaevad, et võidelda piraatide vastu.
* Iraagis Bagdadi kesklinna turul toimunud kahe autopommiplahvatuse ja terroristi eneseõhkimise tagajärjel sai vähemalt 31 inimest surma ja 68 vigastada.
* Hiinas Qinghai provintsis toimus 6,5-palline maavärin.
* Serbia valitsus teatas, et alustatakse ulatuslikke otsinguid sõjakuritegude eest tagaotsitava Ratko Mladići tabamiseks.
* USA-s Washingtonis kohtus valitud president Barack Obama võimul oleva presidendi George W. Bushiga, et arutada võimu üleandmist. 
* Goncourti auhinna võitis afgaani päritolu Prantsusmaa kirjanik Atīq Raḩīmī romaani "Syngué Sabour. Pierre de patience" eest.
* Eesti Olümpiakomitee esindajate kogu otsustas, et EOK presidendina jätkab ka järgmised neli aastat Mart Siimann. 
* Tallinnas toimus linnavolikogu korraldatud visioonikonverents "Tallinna energiaportfell – kullaauk või näpud põhjas".
* Viljandimaal Pärsti vallas Savikoti külas Kooli talus avati esimese Eesti riigisekretäri Theodor Andreas Kääriku mälestuskivi.

## [[11. november]]
* Maldiividel astus ametisse riigi esimene demokraatlikult valitud president Mohamed Nasheed.
* Iisraelis toimusid kohalikud valimised. Jeruusalemma linnapeavalimistel sai paremparteide toel võidu ilmalik kandidaat Nir Barkat.
* Rwanda saatis maalt välja Saksamaa suursaadiku ning kutsus tagasi Rwanda suursaadiku Saksamaal, protestides sellega president Paul Kagame lähedase kaastöötaja Rose Kabuye arreteerimise vastu 9. novembril Frankfurdis.
* Venemaa president Dmitri Medvedev esitas riigiduumale seaduseelnõu, mille kohaselt presidendi ametiaeg pikeneb neljalt aastalt kuuele ja riigiduuma volituste aeg viiele aastale.
* Taiwanil arreteeriti riigi endine president Chen Shui-bian, keda süüdistatakse rahapesus ja korruptsioonis.
* Mitmel pool maailmas tähistati 90 aasta möödumist Esimese maailmasõja lõppemisest.
* Egiptuse arheoloogide teatel on leitud seni teadmata püramiid Saqārah's, umbes 20 km Kairost lõuna pool. Oletatavalt on tegemist Vana Riigi 6. dünastia esimese kuninga Teti ema kuninganna  hauakambriga.
* Suurbritannia kruiisilaev Queen Elizabeth 2, millest saab peagi ujuvhotell Dubais, tegi oma viimase reisi.
* Eesti valitsus pidas istungi Tallinna Õpetajate Majas, millega tähistati 90 aasta möödumist Eesti Ajutise Valitsuse kogunemisest.
* UNESCO Eesti Rahvusliku Komisjoni nõukogu otsustas, et alates 1. jaanuarist 2009 asub komisjoni juhina Doris Kareva asemel tööle Marika Valk.
* Paldiski linnapeaks valiti Jaan Mölder.

## [[12. november]]
* Venemaa pealinnas Moskvas visiidil viibiv Soome peaminister Matti Vanhanen kohtus Venemaa peaministri Vladimir Putiniga, kes kinnitas, et Soome on Venemaa tähtsaim partner Euroopa Liidus ning lubas edasi lükata uute puidutollide jõustumise.
* Sudaani president ‘Umar Ḩasan Aḩmad al-Bashīr kuulutas välja valitsusvägede ühepoolse vaherahu Dārfūri kriisipiirkonnas.
* Somaalia valitsuse vastu võitlevad islami mässulised vallutasid veidi Muqdishost lõuna pool paikneva tähtsa sadamalinna Marka, mis oli rahvusvaheliste abiorganisatsioonide peamine toiduabi jaotuskeskus.
* Alžeeria parlament kaotas seni kehtinud piirangu, mis lubas presidendil ametis olla maksimaalselt kaks viieaastast perioodi. Opositsiooni väitel on tegu ettevalmistustega praeguse presidendi Abdelaziz Bouteflika valimisega kolmandaks ametiajaks.
* Põhja-Korea teatas, et kavatseb 1. detsembrist sulgeda kogu maismaapiiri Lõuna-Koreaga.
* Guinea idaosas Siguiri linna lähedal sai suletud kullakaevanduse varingus surma vähemalt 14 illegaalset kaevurit.
* Eestisse saabusid visiidile Ameerika Ühendriikide kaitseminister Robert Gates ja NATO peasekretär Jaap de Hoop Scheffer, et osaleda NATO-Ukraina kõnelustel.
* Tallinnas algas kahepäevane Rahvusvahelise Kaitseuuringute Keskuse, Eesti kaitseministeeriumi ja NATO korraldatud NATO ja Ukraina kaitseministrite kohtumine.
* Tallinnas algas Gustav Ernesaksa 100. sünniaastapäeva tähistav festival.
* Prantsusmaal Toulouse’is algas kümnepäevane Eesti Vabariigi 90. aastapäeva tähistav kultuurifestival "Rendez-vous avec l’Estonie".

## [[13. november]]
* Inguššia peaministriks sai Rašid Gaissanov.
* Šveitsis Genfis alustasid USA ja Venemaa 21. novembrini kestvaid läbirääkimisi strateegilise relvastuse vähendamise üle.
* Belgia pealinnas Brüsselis algasid läbirääkimised Euroopa Liidu ja Liibüa tihedamat majanduslikku, poliitilist ja kultuurilist koostööd puudutava partnerluslepingu üle.
* Prantsusmaa pealinnas Pariisis visiidil viibiv Gruusia president Mihheil Saakašvili kutsus oma kohtumisel president Nicolas Sarkozyga Euroopa valitsusjuhte üles Venemaale tema kohustusi meenutama.
* Itaalia peaminister Silvio Berlusconi hoiatas uue külma sõja puhkemise eest ning manitses Euroopat Venemaaga leplikumat poliitikat ajama.
* Eesti peaminister Andrus Ansip sõitis Aserbaidžaani pealinna Bakuusse, et osaleda kahepäevasel energiatippkohtumisel.
* Tartu Ülikool sõlmis koostöölepingu Venemaa suurima ülikooli Moskva Riikliku Ülikooliga.

## [[14. november]]
* Nice'is toimus Euroopa Liidu ja Venemaa juhtide tippkohtumine, kus ei lahendatud ühtki erimeelsust, kuid lepiti kokku korraldada suvel 2009 OSCE raames Euroopa julgeoleku konverents, kus osalevad USA, Venemaa ja Euroopa Liidu 27 liikmesriiki ning juttu tuleb muu hulgas Gruusiast ja USA raketikilbist.
* Eestit külastas Türgi kaitseminister Vecdi Gönül, kes avas Rakveres Tõrma kalmistul mälestusmärgi Vene-Türgi sõjas võetud türgi sõjavangidele.
* Eestit külastanud NATO ühiste õhujõudude komandöri kindral Roger A. Brady sõnul annab Ämari lennuvälja rekonstrueerimine alliansile kõik võimalused lennuväe operatsioonide läbiviimiseks.
* Tallinna jõudsid Tšehhi firma Sans Souci tarnitud Vabadussõja võidusamba klaasplokid.
* Tallinna Ülikoolis peeti Hando Runneli 70. sünnipäevale pühendatud juubelikonverents.

## [[15. november]]
* Ameerika Ühendriikide pealinnas Washingtonis kogunesid maailma rikkamate riikide juhid G20 tippkohtumisele, kus püüti leida lahendusi maailma tabanud majanduskriisi lõpetamiseks.
* Saksamaa roheline partei valis oma teiseks esimeheks türgi päritolu Cem Özdemiri.
* Rumeenias Hunedoara maakonnas Petrila söekaevanduses toimus plahvatus, mille tagajärjel hukkus vähemalt 12 kaevurit.
* Burkina Faso lääneosas Boromo linna lähedal sai bussi ja veoki kokkupõrkes surma üle 60 inimese.
* USA Florida Kennedy Kosmosekeskusest startis 15-päevasele lennule seitsme meeskonnaliikmega kosmosesüstik Endeavour, mis viib rahvusvahelisse kosmosejaama uut varustust.
* USA-s California osariigis Los Angelese ümbruses möllava maastikupõlengu eest on evakueerunud üle 10 000 inimese.
* Tai pealinnas Bangkokis toimus jaanuaris surnud kuningas Bhumibol Adulyadej õe printsess Galyani matusetseremoonia, milles osales kümneid tuhandeid inimesi.
* Venemaal Rjazani linnas lasksid tundmatud isikud õhku Vladimir Lenini monumendi.
* Eesti Politsei tähistas oma 90. aastapäeva.
* Tallinna linnapea Edgar Savisaar pani nurgakivi uuele Tallinna Vabaduse väljakule.
* Tallinnas toimus Eesti loomaõiguslaste liikumise Loomade Nimel korraldatud karusnaha kasutamise vastane meeleavaldus.
* Värskas toimus IX Seto Kongress.

## [[16. november]]
* Ameerika Ühendriikide pealinnas Washingtonis toimunud G20 tippkohtumisel lepiti muu hulgas kokku rahvusvahelise finantssüsteemi reformimises, sealhulgas lubati süvendada koostööd finantsjärelevalve ja regulatsioonide valdkonnas ning seista vastu protektsionismile.
* Venemaa president Dmitri Medvedev nimetas Washingtonis Välissuhete Nõukogu foorumil Venemaa välispoliitika prioriteediks suhteid riikidega, keda Venemaa peab traditsiooniliselt endaga seotuks.
* Ameerika Ühendriikide tulevane president Barack Obama pani maha oma ameti Illinoisi esindajana Ameerika Ühendriikide Senatis.
* Guinea-Bissaus toimusid parlamendivalimised.
* Indoneesia Sulawesi saare Gorontalo piirkonda tabas 7,7-palline maavärin.
* Eestis tähistati 20 aasta möödumist suveräänsusdeklaratsiooni vastuvõtmisest.
* Eesti Ettevõtlike Naiste Assotsiatsioon valis aasta naiseks võru kirjaniku ja kultuuritegelase Kauksi Ülle. 
* Eestis Raplamaal Vahastu külas püstitati mälestuskivi 1946. aastal hukatud nelja metsavenna ühishauale.

## [[17. november]]
* Indias Dharmsālas kogunesid paguluses elavad Tiibeti liidrid, et arutada Tiibeti tuleviku üle.
* Afganistani Ţālebāni liidrid lükkasid tagasi president Ḩāmid Karzay pakkumise võimaldada Ţālebāni juhtidel keskvõimuga turvaliselt rahukõnelusi pidada, garanteerides isegi USA poolt tagaotsitava mulla Moḩammad Omari puutumatuse. Ţālebān peab kõneluste eeltingimuseks võõrvägede lahkumist riigist.
* Venemaa gaasitootja Gazprom teatas, et ehitab 2009. aasta suveks gaasitoru otse Lõuna-Osseetiasse, et vältida vajadust varustada piirkonda Gruusia territooriumi kaudu.
* Jõustus Eesti kodanike viisavabadus USA-sse reisimisel.
* Eesti Kaitsevägi tähistas oma 90. aastapäeva ühendstaabi piduliku rivistusega kaitsejõudude peastaabi hoone ees.
* Riigikaitse Edendamise Sihtasutus andis aasta ohvitseri preemia major Eero Kinnunenile ja allohvitseri preemia vanemveebel Andreas Rebasele.
* Tallinna Muusikakeskkooli noortekoor võitis Viinis rahvusvahelisel Franz Schuberti nimelisel koorikonkursil esikoha nii noortekooride kui ka vaimuliku muusika kategoorias.
* Rahvusooper Estonia nõukogu valis Estonia uueks peadirektoriks alates septembrist 2009 Aivar Mäe ja kunstiliseks juhiks alates augustist 2009 Arvo Volmeri.

## [[18. november]]
* Kuubat külastav Hiina president Hu Jintao kohtus Kuuba presidendi Raúl Castroga. Sõlmiti mitmed kaubandus- ja finantslepped; muu hulgas lubas Hiina jätkata nikli ja suhkru importimist ning toiduabi saatmist.
* Põhja-Iirimaal jõudsid Sinn Féin ja Demokraatlik Unioonipartei kokkuleppele võimu jagamises.
* Kanadas Winnipegi loomaaias suri maailma teadaolevalt vanim jääkaru, 42-aastane Debby.
* Hispaanias Valencias peetud NATO Parlamentaarse Assamblee aastaistungil valiti Assamblee asepresidendiks Riigikogu delegatsiooni liige Sven Mikser.

## [[19. november]]
* Uus-Meremaa kindralkuberner Anand Satyanand kinnitas peaministriks 8. novembril parlamendivalimised võitnud paremtsentristliku Rahvuspartei esimehe John Key.
* ÜRO peaassamblee sotsiaal- ja humanitaarküsimuste komitee kiitis heaks Venemaa algatatud resolutsiooni "Rassismi, rassilise diskrimineerimise, ksenofoobia kaasaegsete vormide ja nendega seotud vaenu õhutamist soodustavate tegevuste lubamatusest", mis käsitleb muu hulgas fašismi vastu võidelnutele püstitatud mälestusmärkide kaitset. Resolutsiooniprojekti poolt hääletas 122 liiget, vastu olid Ameerika Ühendriigid; 54 erapooletu seas olid ka Eesti, Läti ja Ukraina.
* Kongo Demokraatlikus Vabariigis tõmbusid Laurent Nkunda väed oma vallutatud positsioonidelt veidi tagasi, et lubada läbi abisaadetised.
* Peruud külastava Hiina presidendi Hu Jintao visiidi käigus sõlmiti vabakaubandusleping Peruu ja Hiina vahel.
* Hiina riiklik naftafirma teatas, et ehitab Yunnani provintsist Birmasse kaks miljardit eurot maksva nafta- ja gaasitoru.
* Venemaal kuulutati kinniseks kohtuprotsess ajakirjanik Anna Politkovskaja mõrvas süüdistatute üle.
* Ameerika Ühendriikide aktsiaturud langesid viimase viie aasta madalaimale tasemele.
* Panamas Costa Rica piiri lähedal toimus 6,2-palline maavärin.
* Saaremaal Kärla vallas märgistati väidetav Euroopa geograafiline keskpunkt.

## [[20. november]]
* Euroopa Liidu põllumajandusministrid otsustasid muuta põllumajandustoetuste süsteemi, sealhulgas kärpida tootmissubsiidiume. Eesti ja Läti hääletasid kokkuleppe vastu, sest see ei kohtle uusi liikmesmaid vanadega võrdselt.
* Venemaa pealinnas Moskvas algas võimupartei Ühtne Venemaa aastakongress.
* Prantsusmaal Reimsis algas kolmepäevane suurima opositsioonipartei Prantsusmaa Sotsialistliku Partei kongress, kus muu hulgas valitakse parteile uus esimees.
* Zimbabwe meedia teatel tahab president Robert Mugabe tühistada opositsiooniliidri Morgan Tsvangiraiga sõlmitud võimulepingu ning läbi suruda põhiseaduse muudatuse, mis annaks talle endale õiguse valitsus ametisse nimetada. 
* Colombias purskas vulkaan Nevado del Huila. Purske tagajärjel vallandunud lumelaviinid põhjustasid vähemalt kümne inimese hukkumise, hävitasid sildu ning tekitasid üleujutusi.
* Belgia pealinnas Brüsselis avati kohaliku aja järgi kell 14.00 Euroopa Liidu kultuuriministrite juuresolekul Euroopa digitaalraamatukogu Europeana. Uue teenuse avas Euroopa Komisjoni infoühiskonna- ja meediavolinik Viviane Reding.
* Eestisse saabus kahepäevasele visiidile Armeenia välisminister Edvard Nalbandjan. Tema kohtumistel president Toomas Hendrik Ilvese, Riigikogu esimehe Ene Ergma ja välisminister Urmas Paetiga on kõne all muu hulgas kahe riigi suhted ning olukord Kaukaasias.
* Eesti kaitseminister Jaak Aaviksoo sõitis kahepäevasele visiidile Kanadasse Nova Scotiasse, et osaleda rahvusvaheliste julgeolekuabijõudude koosseisus Lõuna-Afganistanis panustavate riikide kaitseministrite kohtumisel.
* Tartus algas kahepäevane Balti riikide peaministrite kohtumine.
* Tallinnas avati Pääsküla jäätmejaam.

## [[21. november]]
* Venemaa riigiduuma kiitis heaks põhiseaduse paranduse, millega pikendatakse presidendi ametiaega neljalt aastalt kuuele ja riigiduuma ametiaega neljalt aastal viiele.
* Prantsusmaal Reimsis toimuval Prantsusmaa Sotsialistliku Partei kongressil valiti partei uueks esimeheks Lille'i linnapea Martine Aubry, kes võitis ülinapilt Ségolène Royali.
* Maailma Terviseorganisatsiooni teatel levib Zimbabwes kooleraepideemia. Haigusse on surnud umbes 300 inimest ja tuhanded on haigestunud. 
* Kanadas otsustati hukata umbes 200 Baffini saare lähedal jäälõksu jäänud narvalit.
* Tallinnas peeti Eesti Koostöö Kogu korraldatud rahvustevahelisi suhteid käsitlev konverents "Erinevad mälud – ühine tulevik".
* Tallinnas tähistati aktusega Eesti Rahvusraamatukogu 90. aastapäeva.
* Jõgeval avati kaks päeva kestvad Betti Alveri luulepäevad "Tähetund".

## [[22. november]]
* Zimbabwe keeldus viisat andmast kriisiabi pakkunud endisele ÜRO peasekretärile Kofi Annanile, endisele Ameerika Ühendriikide presidendile Jimmy Carterile ja Nelson Mandela abikaasale Graça Machelile.
* Irkutski oblasti parlament kinnitas kuberneriks Venemaa presidendi Dmitri Medvedevi esitatud kandidaadi Igor Jessipovski.
* Burundis kaotati surmanuhtlus.
* Indoneesias Sumatra saarel toimus 6,7-palline maavärin, mille epitsenter oli 26 km sügavusel merepõhjas 142 km Bengkulu linnast edelas.
* Ukrainas mälestati miljoneid 75 aastat tagasi holodomori tagajärjel hukkunud inimesi.
* Kosmosesüstiku Endeavour meeskonda kuuluvad astronaudid Heide Stefanyshyn-Piperin ja Steve Bowen viibisid Rahvusvahelise kosmosejaama hooldus- ja puhastustöid tehes umbes 7 tundi avakosmoses.
* Tartus toimunud Eesti Sotsiaaldemokraatliku Erakonna üldkogul kinnitati muu hulgas erakonna 2009. aasta kohaliku omavalitsuse volikogude valimiste programm.
* Saaremaal Nasva sadamas ristisid Eesti Piirivalveamet ja Keskkonnainspektsioon ühise patrull-laeva Valve, mis hakkab tegema kalapüügijärelevalvet Läänemerel.

## [[23. november]]
* Guinea-Bissaus toimus riigipöördekatse, mille käigus püüdis relvastatud armeegrupp tungida president João Bernardo Vieira koju.
* Venezuelas toimusid osariigi- ja kohalikud valimised. Valiti osariikide kubernerid ja rohkem kui 300 linnapead.
* Iisraeli peaministri ametist tagasi astunud Ehud Olmert alustas kolmepäevast hüvastijätuvisiiti Ameerika Ühendriikides.
* Gruusias tulistasid tundmatud isikud Gruusia presidendi Mihheil Saakašvili ja Poola presidendi Lech Kaczyński korteeži suunas. Keegi vigastada ei saanud.
* Indias Dharamsalas Tiibeti liidrite kogunemisel teatas dalai-laama, et ei kavatse pensionile jääda ning avaldas arvamust, et suhetes Hiinaga tuleks esialgu säilitada mõõdukas joon.
* Gruusias tähistati viie aasta möödumist Rooside revolutsioonist.
* Eesti peaminister Andrus Ansip ja kaitseväe juhataja Ants Laaneots kohtusid Kosovos Mitrovicas Taani pataljoni koosseisus teenivate Eesti kaitseväelastega ning tänasid neid hea teenistuse eest.
* Eestis möllas lumetorm ja tuisk, mis halvas lennu-, laeva- ja rongiliikluse, murdis puid ja jättis kümnete tuhandete perede majapidamised elektrita.
* Eesti Kirjanike Liidu Tartu osakond andis 2008. aasta Betti Alveri kirjandusauhinna üle Urmo Metsale, kes pälvis auhinna oma luulekogu "Toimumata tulvade toimik" eest.
* Eesti Jalgpalli Liit ja spordiajakirjanikud valisid Eesti 2008. aasta parimaks jalgpalluriks Raio Piiroja.
* Tallinnas esietendus lavakunstikooli XXIV lennu bakalaureuselavastus "Kõige tähtsam".
* Tallinnas lõppes neli päeva kestnud brasiilia muusika festival "Tallinn Winter Tropics".

## [[24. november]]
* Venezuela 23. novembril toimunud kohalikud valimised võitis president Hugo Cháveze juhitav sotsialistlik partei. Opositsioonil õnnestus aga saada enamus pealinnas Caracases ja kahes suuremas osariigis.
* Venemaa president Dmitri Medvedev alustas ametlikku visiiti Ladina-Ameerikas, mille käigus külastab ta Peruud, Brasiiliat, Venezuelat ja Kuubat.
* Gruusia president Mihheil Saakašvili teatas, et ei kavatse kandideerida kolmandaks ametiajaks.
* Brasiilia lõunaosas Santa Catarina osariigis on paduvihmade põhjustatud üleujutuste ja maalihete tagajärjel paari viimase päeva jooksu hukkunud vähemalt 65 inimest ja kümned tuhanded on jäänud kodutuks.
* Tai pealinnas Bangkokis teist päeva jätkuva opositsiooni korraldatud valitsusvastase meeleavalduse käigus piirasid paar tuhat inimest sisse parlamendihoone ja muidki valitsusasutusi.
* Rahvusvaheline Kergejõustikuföderatsioon valis aasta kergejõustiklasteks Jamaica sprinteri Usain Bolti ja Venemaa teivashüppaja Jelena Issinbajeva.
* Indias ametlikul visiidil viibiv välisminister Urmas Paet kohtus India välisministri Pranab Mukherjee ning teadus- ja tehnoloogiaministri Shri Kapil Sibaliga.
* Eesti president Toomas Hendrik Ilves jättis välja kuulutamata riigikogu liikmete palga külmutamist puudutava seaduse, viidates vastuolule põhiseadusega.
* Eesti Kunstiakadeemia, Eesti Maaülikooli, Eesti Muusika- ja Teatriakadeemia, Tallinna Tehnikaülikooli, Tallinna Ülikooli ja Tartu Ülikooli rektorid sõlmisid leppe, mille järgi avatakse regionaalsed kolledžid kasutamiseks kõigile lepinguga liitunutele.
* Narvas avati kahepäevase konverentsiga "Muutuv muuseum" Eesti esimene muuseumiaasta.
* Eesti Teatriliit valis liidu uueks esimeheks kuni aastani 2012 Ain Lutsepa.

## [[25. november]]
* Leedu president Valdas Adamkus esitas peaministrikandidaadina seimile Andrius Kubiliuse.
* Kuveidi peaminister Nāşir Muḩammad al-Aḩmad aş-Şabāḩ esitas emiir Şabāḩ IV al-Aḩmad al-Jābir aş-Şabāḩile valitsuse tagasiastumispalve.
* Gröönimaal peeti maa autonoomiat puudutav rahvahääletus, kus saavutasid selge enamuse suurema iseseisvuse pooldajad.
* Afganistani president Ḩāmid Karzay kritiseeris ÜRO Julgeolekunõukogus välisvägede operatsioone Afganistanis ja väljendas soovi koostada ajagraafik Ţālebāniga peetava sõja lõpetamiseks.
* Venezuela pealinna Caracase lähedal randus neli Venemaa sõjalaeva, et osa võtta ühistest õppustest Venezuela laevastikuga.  
* Venemaa ajakirjaniku Anna Politkovskaja mõrvas süüdistatute advokaat teatas, et mõrva tellis üks Venemaa poliitik.
* Ukraina ja Venemaa jõudsid kokkuleppele gaasitarnete osas. Ukraina lubas maksta osa oma hiigelvõlast Gazpromile.
* Tai pealinnas Bangkokis vägivaldseks muutunud meeleavalduste tõttu suleti muu hulgas Bangkoki rahvusvaheline lennujaam.
* Aadu Luukase Sihtasutus andis 2008. aasta Aadu Luukase missioonipreemia üle ajaloolasele David Vseviovile.
* Terve Eesti territoorium sai kaetud digitaaltelevisiooni levialaga.

## [[26. november]]
* Indias Mumbais toimus relvastatud terrorirünnak, mille eest on vastutuse võtnud islamirühmitus Deccan Mujāhidīn. Tapetud on vähemalt 80 inimest ning pantvangi võetud üle 100 välisturisti.
* Venezuelat külastav Venemaa president Dmitri Medvedev kohtus Caracases Venezuela presidendi Hugo Chávezega. Muu hulgas lepiti kokku, et Venemaa aitab Venezuelasse tuumaelektrijaama ehitada.
* Tai peaminister Somchai Wongsawat keeldus üldrahvalikest protestidest hoolimata tagasi astumast. Protestijad on vallutanud ka Tai pealinna Bangkoki teise lennujaama Don Mueangi.
* Iraani riiklik telekanal teatas, et Iraan lähetas kosmosesse raketi Kāvoshgar 2.
* Lõuna-Osseetia president Eduard Kokoitõ teatas, et Lõuna-Osseetia seab kolme kuu jooksul sisse riigipiiri Gruusiaga ja kehtestab viisarežiimi Gruusia kodanikele.
* Venemaal tapeti Põhja-Osseetia pealinna Vladikavkazi linnapea Vitali Karajev.
* Euroopa Komisjon pakkus Euroopa majanduselu turgutamiseks välja 200 miljardi euro suuruse päästeplaani, milles liikmesriikide osalus moodustaks 170 miljardit eurot. 2009. aasta jooksul rakendatavat plaani plaanitakse arutada Euroopa Liidu valitsusjuhtide detsembrikuisel kohtumisel.
* Eestis peeti kodanikupäeva. Rahvastikuminister Urve Palo kuulutas aasta kodanikuks prügikoristuskampaania "Teeme ära" eestvedaja Rainer Nõlvaku.
* Tallinnas toimus rahvusvaheline Läänemere piirkonna konverents, kus osalesid Euroopa Liidu Läänemere-äärsed liikmesriigid. Räägiti muu hulgas keskkonnakaitsest, regionaalsest koostööst ja turvalisusest.
* Eesti ministeeriumides peeti lahtiste uste päeva.

## [[27. november]]
* Leedu seim kinnitas peaministriks konservatiivse Isamaaliidu liidri Andrius Kubiliuse.
* Grenada kindralkuberneriks sai Carlyle Glean.
* Kuubat külastav Venemaa president Dmitri Medvedev kohtus Havannas Kuuba presidendi Raúl Castroga. 
* Iraagi parlament kiitis heaks julgeolekuleppe, mis võimaldab USA vägedel veel kolmeks aastaks Iraaki jääda.
* Indias Mumbais jätkunud terrorirünnakutes on hukkunud vähemalt 119 inimest.
* Prantsusmaa lõunarannikul Perpignani linna lähedal kukkus katselennu ajal merre reisilennuk Airbus A320, mille pardal oli seitse meeskonnaliiget.
* Eestis Tallinnas andsid president Toomas Hendrik Ilvesele oma volikirjad üle Kreeka Vabariigi suursaadik Polydore Kokonas, Helsingis resideeriv Korea Vabariigi suursaadik Lee Ho-jin ja Kiievis resideeriv Nigeeria Liitvabariigi suursaadik Ibrahim Pada Kasai.
* Skandinaavia lennufirma SAS president ja tegevjuht Mats Jansson edastas Eesti valitsusele ultimaatumi, milles väljendab nõusolekut osaleda Estonian Airile lisakapitali eraldamises ainult juhul, kui Eesti valitsus müüb oma osaluse ettevõttes SAS-ile.
* Eesti valitsus kinnitas kaitseministeeriumi kantsleriks kuni 30. novembrini 2013 Riho Terrase.
* Eesti kultuuriminister Laine Jänes teatas, et Eesti Vabariik kingib 90. aastapäeva puhul Euroopa Parlamendile Estonia klaveri, mis antakse üle 2009. aasta alguses.
* Eesti põllumajandusministeerium tähistas oma 90. aastapäeva.
* Pärnus anti üle auhind Pärnu Noortekonverentsi korraldatud konkursi "Hea Eeskuju" võitjale. Auhinna sai 17-aastane Päinurme koduloomuuseumi omanik ja rajaja Ründo Mülts.
* Rahvusooper Estonia tähistas Arne Miku lavastatud kontsertetendusega 100 aasta möödumist esimesest ooperietendusest Estonias.

## [[28. november]]
* Etioopia välisministeerium teatas, et Etioopia viib aasta lõpuks Somaaliast välja oma väed, mis on ligi kaks aastat toetanud islami mässulistega võitlevaid Somaalia valitsusvägesid.
* Iraagis Al-Musaybi linnas õhkis mošees end enesetapuvõitleja, tappes 12 ning haavates 17 inimest.
* Tai peaminister Somchai Wongsawat vabastas seoses massirahutustega ametist riigi politseijuhi.
* Indoneesias Sumatra saare lähedal toimus 6-palline maavärin, mille epitsenter oli merepõhjas umbes 140 km kaugusel Bengkulu linnast.
* Tallinnas Estonia kontserdisaalis toimus Eesti Vabariigi 90. juubeliaasta pidulik lõpetamine.
* Tallinnas Kaitseväe kalmistul peeti Vabadussõja alguse 90. aastapäeva mälestustseremoonia. 
* Eesti valitsus otsustas eraldada Eesti Kunstiakadeemia uue hoone ehitamiseks 187 miljonit krooni, mis võimaldab ehitada maja valmis aastaks 2011. Balti Filmi- ja Meediakooli hoone ehituseks eraldati 28,5 miljonit krooni.
* Pärnu linnapea Mart Viisitamm sai kahtlustuse riigihanke nõuete rikkumise katses ja ametisaladuse lekitamises.
* Tallinnas Vene Teatris avati 15. Tallinna Pimedate Ööde Filmifestival.

## [[29. november]]
* Gruusia katkestas diplomaatilised suhted Nicaraguaga, kes on ainus Abhaasia ja Lõuna-Osseetia sõltumatust ametlikult tunnustanud riik. 
* Nigeerias Plateau osariigi pealinnas Josis on viimase kahe päeva jooksul usuliste ja rahvuslike erimeelsuste põhjal tekkinud vägivalla käigus surma saanud mitusada inimest.
* Kongo Demokraatliku Vabariigi tutsi mässuliste juht Laurent Nkunda ähvardas alustada sõda, kui Kongo valitsus ei nõustu temaga läbirääkimistele asuma.
* Mehhikos Texase piiri ääres paiknevas Ciudad Juárezes, mis on tuntud ühe uimastikaubanduse sõlmpunktina, lasksid restorani tunginud maskides mehed maha 8 inimest. Päev varem oli linna jalgpalliväljakult leitud 7 surnukeha.
* Islandi pealinnas Reykjavíkis avaldasid sajad inimesed meelt parlamendihoone ees, nõudes valitsuse tagasiastumist majanduskriisi tõttu.
* Ungari pealinnas Budapestis toimus parlamendihoone ees meeleavaldus, milles osalenud tuhanded avaliku sektori töötajad protestisid palga- ja pensionikärbete vastu ning ähvardasid 2009. aasta algul streikima hakata.

## [[30. november]]
* Rumeenias toimusid parlamendivalimised.
* Šveitsis toimus rahvahääletus leebema uimastipoliitika kehtestamise kohta. Rahvas toetas juba 14 aastat katseliselt kasutusel olnud sõltlaste varustamist heroiiniga kontrollitud oludes, kuid oma tarbeks kanepi kasvatamise legaliseerimine ei leidnud toetust. 
* Iraan ja Iraak loovutasid vastastikku 1980. aastatel peetud Iraani-Iraagi sõjas langenute säilmeid.
* Iisraeli valitsus kiitis heaks otsuse vabastada 250 palestiina vangi, nagu peaminister Ehud Olmert Palestiina omavalitsuse presidendile Maḩmūd ‘Abbāsile oli lubanud. 
* Indias astus Mumbai rünnakute tõttu tagasi siseminister Shivraj Patil. Tema asemele nimetati senine rahandusminister Palaniappan Chidambaram; rahandusministri ülesanded võttis enda peale peaminister Manmohan Singh.
* Venemaa peaprokurör Juri Tšaika teatas, et Venemaa on palunud Interpolil vahistada Anna Politkovskaja mõrvas kahtlustatava mehe.
* Austraalias leiti Tasmaania rannikult umbes 150 randa uhutud surnud grindat. 
* Eestis Tallinnas paigaldati Vabadussõja võidusambale viimane klaaspaneel.